Vermeende Edenburg-aanvaller bly agter traliesFoto bloot ter illustrasie. (Argieffoto) Die 33-jarige verdagte wat na bewering ŉ 91-jarige vrou van Edenburg in die Vrystaat wreed aangeval en beroof het, sal tot sy volgende hofverskyning in aanhouding bly. Maroela Media het vroeër berig dat ŉ man Donderdagaand in verband met die voorval aangekeer is. Kapt. Loraine Earle, polisiewoordvoerder, sê die ondersoekspan het sonder ophou gewerk om die verdagte aan te keer. “Die polisie het gisteraand ŉ deurbraak gemaak toe ŉ 33-jarige verdagte in die township in Edenburg in hegtenis geneem is. Hy is met die gesteelde items uit die bejaarde se huis betrap,” sê Earle. Die verdagte, Vuyisele Nomame, het Vrydagoggend in die Edenburg-landdroshof verskyn op aanklag van huisbraak en diefstal, asook aanranding met die doel om ernstig te beseer. Hy sal agter tralies bly totdat hy op 8 Mei weer in die hof moet verskyn.